Putin Ukrainadagi urushning yakuniy maqsadini aytdi

Rossiya prezidenti Vladimir Putin Ukrainadagi “maxsus harbiy operatsiyasi”ning yakuniy maqsadi haqida gapirdi. Bu haqda “RIA Novosti” xabar berdi.
Prezident 29 iyun kuni Kaspiy sammiti yakunlari bo'yicha o'tkazilgan matbuot anjumanida bu bo'yicha ma'lumot bergan.
“Yakuniy maqsad Donbassni ozod qilish va Rossiyaning xavfsizligini kafolatlaydigan shart-sharoitlarni yaratishdir”, — degan Putin.
Shuningdek, u “maxsus operatsiya” maqsadlari 24 fevraldan beri o'zgarmagani, rus qo'shinlari o'z maqsadlariga erishayotganini aytgan.
“Biz xotirjam ishlayapmiz, qo'shinlar harakat qilib, vazifa qilib belgilagan chiziqqa yetib bormoqda. Hammasi reja bo'yicha ketmoqda”, — ta'kidlagan Rossiya prezidenti.
U “maxsus operatsiya”ning tugash vaqti haqida gapirish foydasiz ekanini qo'shimcha qilgan.
“Vaqt haqida gapirishning hojati yo'q, bu hayot. Bu jarayon real. Ba'zi muddatlarga moslashish noto'g'ri bo'ladi. Operatsiyaning tugashi jangovar harakatlar shiddati bilan bog'liq. Intensivlik esa bevosita mumkin bo'lgan yo'qotishlar bilan o'lchanadi”, — deya tushuntirgan u.
Avvalroq Putin dunyodagi oziq-ovqat narxi, iqtisodiy inqiroz va don haqida gapirgandi. Shuningdek, Litvada Putinni hokimiyatdan qanday olib tashlash muhokama qilingandi.